Orania CVO Bloudruk April 2013 by SwiftPrint - issuu
Bloudruk April 2013	Eerste Uitgawe van 2013
Posbus 203 Orania, 8752
Skool groei tot voorste streekskool in Bo-Karoo Orania CVO-skool se leerlingtal het sedert 2007 met byna 500% gestyg, met 'n konstante groei in leerlingtal jaar na jaar. Die skool staan toenemend uit as 'n streekskool in die Bo-Karoo. Sowat 30% van die skool se leerlinge woon buite Orania en word in die skool se koshuis gehuisves, of ry met die twee rygroepe wat daagliks leerlinge van Petrusville, Vanderkloof, Hopetown en omliggende plase na en van die skool vervoer. Die skool groei egter nie net in getalle nie, maar ook in omvang van aktiwiteite, prestasies en standaarde. Die skool het 28 goed opgeleide onderwysers. Addisionele dienste soos remediërende onderrig en naskoolse leerondersteuning word ook aangebied. Sedert Johan de Klerk in 2012 as nuwe skoolhoof aangestel is, is die bestaande akademiese standaarde verder verhoog
om te verseker dat leerlinge van Orania CVO-skool gereed is vir studies aan 'n universiteit, of die moeilike arbeidsmark wanneer hulle hul skoolloopbaan hier voltooi het. Een so 'n leerling is Estella Boshoff, 'n 2012-matrikulant en hoofmeisie van Orania CVO-skool. Sy is onlangs aangewys as die tweede beste presteerder in die hele BCVO-Beweging vir 2012. Sy was ook haar skool en Orania se toppresteerder. Estella het 5 onderskeidings behaal. Sy het in Rekeningkunde, Fisiese Wetenskap en Wiskunde 3, die beste in die BCVO presteer. Stella het vanjaar begin met 'n graad in Siviele Ingenieurswese aan die Universiteit van Pretoria, met die oog daarop om na 'n paar jaar se ervaring terug te kom Orania toe en 'n konsulterende ingenieursfirma te begin.
Hanri Momberg en Estella Boshoff, die twee toppresteerders van Orania CVO-skool in 2012.
Die skool beplan om binnekort met bouwerk aan 'n tegniese sentrum, asook addisionele klaskamers te begin. 'n Nuwe rugbyveld sal later vanjaar ontwikkel word en 'n nuwe ingangsroete na die skool word beplan. Die skool wil ook binne die volgende paar jaar 'n nuwe koshuis bou. Terwyl baie plattelandse staatskole agteruitgaan, bied Orania se skole 'n werklike alternatief vir Afrikaners daarbuite wat oor hul kinders se onderrig binne 'n Afrikanerkultuuromgewing bekommerd is.
Vroeg in 2013 het Orania CVO-skool 'n kleureatletiekbyeenkoms met nog drie kleiner CVO-skole van die Noord-Kaap en Vrystaat, aangebied. Meer as 300 atlete het aan die atletiekbyeenkoms deelgeneem. Die skool lewer afrigting in verskeie sportsoorte en leerlinge neem op provinsiale en nasionale vlak aan byeenkomste deel.